text: Хиляди протестиращи блокираха летището в Акапулко : Chronicle.bg
  Хиляди протестиращи блокираха летището в Акапулко
  11 ноември, 2014	09:48	 | от	Амелия Понд | Живот
  Демонстранти, протестиращи срещу отвличането на 43 студенти в края на септември в щата Гереро, блокираха достъпа до международното летище в Акапулко.
  Хиляди протестиращи се стекоха към международното летище в туристическия град, водени от родителите и приятели на изчезналите младежи. Някои от протестиращите са въоръжени с метални пръти и бухалки. Говорителят на родителите на 43-та младежи Фелипе де ла Крус, обяви пълна блокада на достъпа до аерогарата за три часа. Авангард от около 300 души, повечето от които маскирани, атакува прегражденията на полицията. Ранени от хвърлени камъни и коктейли молотов бяха 11 полицаи.
  След преговори между полицията и говорителя Де ла Крус, полицаите оставиха демонстрантите да преминат. След отвличането на 26 септември и съобщението в петък за предполагаемото убийство на 43-та студенти от щата Гереро, в цяло Мексико се провеждат протестни демонстрации. Това е най-тежката криза в страната по време на управлението на Енрике Пека Нието. Той е обвинен освен, че не се бори с организираната престъпност и корупцията сред полицията, и за това, че не отмени дипломатическото си пътуване в Китай, където участва в форум на Азиатско-тихоокеанското икономическо сътрудничество (АТИС).
  Както вече бе съобщено, на 26 септември в Игуала полицаи и въоръжени граждански лица стреляха по студентска протестна демонстрация срещу реформа в образованието. Според разследването изчезналите 43 студенти са станали жертва на престъпната групировка Герерос унидос, на която били предадени от корумпирани полицаи. Трима арестувани бандити вече признаха, че са участвали в разправата със студентите. /БГНЕС